De fleste andre større vassdrag i fylket ligger i Hardanger, og renner ned fra Hardangervidda. I Røldal, lengst sørøst i fylket, ligger Brattlandsdalsåa, som munner ut i Suldalsvatnet og utgjør øverste del av Suldalsvassdraget. Ved Odda munner Opo ut i Sørfjorden, og ved Tyssedal, like nord for Odda, rant engang Tysso ut, men denne elva er i dag fullt utbygd til kraftproduksjon. Ved Kinsarvik kommer Kinso ned fra vidda, og ved Eidfjord løper Veig og Bjoreio sammen i Eidfjordvatnet og fortsetter ut i Eidfjorden som Eio.